COMUNICAT DE PRESĂ

**„Ziua Universală a Iei 2020”**

**sărbătorită on-line de Accademia di Romania in Roma**

Accademia di Romania in Roma, cu patronajul Ambasadei României în Italia și în parteneriat cu creart – Centrul de Creație, Artă și Tradiție al Municipiului București și Asociația Culturală „Isvor” din București, va sărbători **Ziua Universală a Iei 2020** printr-o serie de proiecte din diferite domenii precum: literatură, muzică și film – proiecte ce vor fi prezentate pe pagina Facebook a instituției (<https://www.facebook.com/AccademiaDiRomania/>). Astfel, pe parcursul zilei de miercuri, 24 iunie 2020, vor fi prezentate următoarele evenimente:

**24 iunie 2020, ora 10:00 (ora 11:00 ora României)**

Prezentarea poveștii *Sânzienele, suratele mele* de **Sînziana Popescu**.Lecturile din volumul *Andilandi. Călătoria lui Vlad pe celălalt tărâm* vor fi realizate, în limba română de prozatoarea **Sînziana Popescu** și în limba italiană de traducătoarea **Sara Salone**. Introducerea lecturilor va fi realizată de conf. univ. dr. **Oana Boșca-Mălin**, directorul adjunct al Accademia di Romania in Roma.

**Sînziana Popescu** „este o Pasăre Măiastra, care a ales să locuiască pe un Târâm Fermecat ca să-i apere pe cititorii mici și mari de orice pericol, căci, în folclorul românesc, cum bine știți, Strigoii, Ielele, Zmeii, Căpcăunii sau Solomonarii pândesc la fiecare colț și capăt de rând ca să atace bunul mers al lucrurilor. Până să înceapă această aventură, Sînziana Popescu a poposit și în teatru, iar piesele ei pentru copii au fost premiate, traduse și jucate pe scene mari în toată țara sau la Teatrul Național Radiofonic. În afară de seria Andilandi, a scris și cărți bogat ilustrate: Mașinuța curcubeu, Experimentul Martinel (Editura Pionier Press, 2018) și Pentru Petrică, iepurașul meu cu ochii roșii (Editura Pandora M, 2017). De asemenea, volumul *Andilandi. Călătoria lui Vlad pe celălalt tărâm* a fost publicat în 2015 în traducerea Sarei Salone, cu ilustrații realizate de Luca Clemente. Sînziana Popescu continuă să scrie cărți pentru copii, să țină ateliere și lecturi publice. Mai multe informații despre activitatea ei se găsesc pe www.andilandi.ro, la un click distanță de un zbor de poveste!”

**Sara Salone** a absolvit Facultatea de Limbi și Literaturi Străine din cadrul Universității de Studii din Udine. A tradus din limba română câteva poezii ale Smarandei Vornicu și câteva povești de Grigore Vieru pentru Concursul Internațional „Estroverso”. Înainte de a traduce primul volum al seriei „Andilandi”, „*Andilandi. Il viaggio di Vald nel Mondo-di-là* / *Andilandi. Călătoria lui Vlad pe celălalt tărâm”,* volumpublicat în 2015, a obținut o bursă de studii pentru traducători în formare, oferită de Institutul Cultural Român din București.

**24 iunie 2020, ora 15:00 (ora 16:00 ora României)**

În cadrul proiectului „Muzicieni români la Roma: stagiunea muzicală virtuală a Accademia di Romania in Roma”, **Ansamblul Imago Mundi**, cunoscut publicului pentru revalorificarea instrumentelor și a armoniilor vechi și a celor tradiționale românești, va prezenta, prin intermediul unei înregistrări, piesa *Doina Oltului*. Evenimentul este realizat în parteneriat cu Asociația Culturală „Isvor” din București și promovat de Radio România Muzical.

**Ansamblul IMAGO MUNDI**, un ansamblu de instrumente vechi ce prezentă un repertoriu special: compoziții și aranjamente contemporane inspirate din muzica tradițională românească – o selecție din proiectele recente ale ansamblului, „Isvor. George Enescu”, „Isvor. Constantin Brâncuși” și „100”. Fondat în 2001 de Oana și Daniel Ivaşcu, cu o bogată experiență acumulată de-a lungul celor peste 17 ani de existență, ansamblul a fost primit cu entuziasm la Viena, Istanbul, Estoril, București, Berlin, Riga, Londra, New York, Belgrad, Budapesta sau Tunis. Imago Mundi atrage deopotrivă publicul interesat de muzica veche, cât și pe ascultătorii de muzică clasică, jazz sau rock. Imago Mundi se adresează unui public dinamic, care caută alternative la muzica de consum; perspectiva din care este construit discursul muzical este aceea a omului contemporan, care nu expune piese de muzeu, ci cântă o muzică vie; este perspectiva omului influențat de experiența urbană, care ascultă jazz, rock, muzică clasică sau electronică deopotrivă, dar pentru care bucuria muzicii este întotdeauna motivată de ce simte, și nu de ce „se poartă”. Site: <https://www.imagomundi.ro/en/home/>

**24 iunie 2020, ora 18:00 (ora 19:00 ora României)**

Prezentarea în premieră a scurtmetrajului *Sânziene. Sărbătoare și veșmânt* realizat de **Iulia Gorneanu.** Materialul prezintă parcursul costumului tradițional feminin care a tradus statutul social al femeii și relația ei cu lumea înconjurătoare, văzută și nevăzută încă din cele mai vechi timpuri.

“*Luna iunie este timpul magic în care IA - asemenea zeițelor din vechime – renaște mai frumoasă, mai majestuoasă, mai seducătoare. Ne ajută să comunicăm o stare specială, ne dă identitate și aripi. Povestea IEI este povestea noastră iar noi o împărtășim acum întregii lumi.”* (Iulia Gorneanu)

Evenimentul este realizat în parteneriat cu creart – Centrul de Creație, Artă și Tradiție al Municipiului București.

**Iulia Gorneanu** este din Viștea de Sus, Țara Făgărașului. După încheierea studiilor universitare (Universitatea București, Facultatea de Limbi și Literaturi Străine (spaniolă – română) a lucrat patru ani în mediul academic, ca asistent universitar, apoi la Ambasadele Ecuador și Peru, aproape paisprezece ani. Începând cu 2007, a făcut parte din echipa de teren a emisiunii „La porțile ceriului”, difuzată pe TVR Cultural și TVR Internațional. În paralel cu proiectul de televiziune, a publicat săptămânal editoriale în Jurnalul Național pe teme de ritual țărănesc, ceremonial, limbaj al țesăturilor, calendar popular, mitologie și muzică tradițională. În perioada 2012-2014 a fost Director Artistic al Galeriei de Artă Galateca, iar din 2013 până în mai 2016, documentarist al emisiunii „Drumul lui Leșe” (TVR 2). În 2015 a inițiat campania „Salvează o ie, salvează o frântură de Românie”, susținută de IA Sibiu și comunitatea La Blouse Roumaine, premierea câștigătorilor având loc la Muzeul Astra, de Ziua Universală a Iei. Prin programul *Artă contra Drog*, a ținut conferințe și a prezentat expoziția „Veșmântul țărănesc de la arhaic la fashion” în zece orașe universitare din țară, încercând să demonstreze că piesele autentice din costumul tradițional pot fi integrate în ținute urbane, fără a se interveni asupra structurii și formei lor. Parte a aceluiași demers a fost inițierea festivalului „Heritage. Music and Fashion Festival” de la Baia Mare. În 2016 și-a expus colecția la Muzeul Național Cotroceni, într-o expoziție dedicată Reginei Maria a României. Apoi, s-a alăturat  echipei care a pregătit candidatura orașului finalist Baia Mare, la titlul de Capitală Europeană a Culturii. Mai multe detalii despre activitatea stilistei Iulia Gorneanu găsiți pe <https://iuliagorneanu.ro/>

**ACCADEMIA DI ROMANIA DIN ROMA**

Tel. +39.06.3201594; e-mail. [accadromania@accadromania.it](mailto:accadromania@accadromania.it)